“คนละครึ่ง” คึกคัก เปิดลงทะเบียนร้านค้า วันแรก ยอดพุ่งกว่า 1.6 แสนร้าน
“คนละครึ่ง” คึกคัก เปิดลงทะเบียนร้านค้า วันแรก ยอดพุ่งกว่า 1.6 แสนร้าน
“คนละครึ่ง” คึกคัก เปิดลงทะเบียนร้านค้า วันแรก ยอดพุ่งกว่า 1.6 แสนร้าน
2 ต.ค. 2563

นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) ในฐานะรองโฆษกกระทรวงการคลัง เปิดเผยความคืบหน้าของการเปิดลงทะเบียนร้านค้าเข้าร่วมโครงการ “คนละครึ่ง” ในวันแรก เมื่อวันที่ 1 ต.ค.63 พบว่า มีผู้ประกอบการร้านค้าสนใจเข้าร่วมแล้วกว่า 162,316 ร้านค้า แบ่งเป็น ร้านค้าเดิมที่เคยเข้าร่วมมาตรการหรือโครงการของรัฐ จำนวน 113,488 ร้านค้า และร้านค้าใหม่จำนวน 48,828 ร้านค้า ทั้งนี้ เป็นร้านค้าที่ผ่านการตรวจสอบข้อมูลแล้วจำนวน 140,254 ร้านค้า
รองโฆษกกระทรวงการคลัง เน้นย้ำว่า ผู้ประกอบการร้านค้าสามารถลงทะเบียนได้อย่างต่อเนื่อง ผ่านเว็บไซต์ www.คนละครึ่ง.com ระหว่างเวลา 06.00 -23.00 น. ของทุกวัน หรือลงทะเบียนผ่านทางสาขาธนาคารกรุงไทย (KTB) ในวันและเวลาทำการ โดยธนาคารกรุงไทยจะช่วยติดตั้งและแนะนำการใช้แอปพลิเคชัน “ถุงเงิน” เพื่อรับชำระเงินจากการขายสินค้า
 “ขอเชิญชวนผู้ประกอบการร้านค้าที่สนใจ ลงทะเบียนเข้าร่วมโครงการเพื่อรองรับการใช้จ่ายของประชาชน ภายใต้โครงการดังกล่าว” นายพรชัย กล่าว
สำหรับการลงทะเบียนของประชาชนที่จะใช้จ่ายร่วมกับรัฐในโครงการ “คนละครึ่ง” จะเริ่มลงทะเบียนเข้าร่วมโครงการได้ตั้งแต่วันที่ 16 ต.ค.63 เวลา 06.00 – 23.00 น. ผ่านเว็บไซต์ www.คนละครึ่ง.com ไม่เกิน 10 ล้านคน และเมื่อผู้ได้รับสิทธิยืนยันตัวตนผ่าน g-Wallet แอปพลิเคชัน “เป๋าตัง” แล้ว จะสามารถใช้จ่ายกับร้านค้าที่ติดตั้งแอปพลิเคชัน “ถุงเงิน” ที่เข้าร่วมโครงการเพื่อรับสิทธิได้ ตั้งแต่วันที่ 23 ต.ค. – 31 ธ.ค.63 ระหว่างเวลา 06.00 – 23.00 น.